b'\n_START_ARTICLE_\nKliment Ohridski\n_START_SECTION_\nPoreklo\n_START_PARAGRAPH_\nPo hagiografiji Teofilakta Ohridskega je Kliment bolj kot vsi  drugi poznal \xc5\xbeivljenje sv. Metoda, zato ve\xc4\x8dina zgodovinarjev meni, da je bil rojen v Bizantinskem cesarstvu na ozemlju, kjer je med svojo politi\xc4\x8dno kariero slu\xc5\xbeil Metod, se pravi da je bil Slovan iz ju\xc5\xbene Makedonije. Drugi menijo, da je bilo v \xc4\x8dasu Klimentovega rojstva ju\xc5\xbena Makedonija del Bolgarskega cesarstva. Njegovo slovansko poreklo dokazuje Kratek \xc5\xbeivljenjepis sv. Klimenta Teofilakta Ohridskega, ki ga imenuje prvi \xc5\xa1kof, ki je pridigal v bolgarskem jeziku, medtem ko se v Ohridski legendi Demetrija Homatena imenuje Bolgar, ki je bil rojen nekje v Makedoniji. Zgodovinarji ga zato imenujejo tudi bolgarski Slovan._NEWLINE_Trditev, da je bil rojen v Velikomoravski v sedanji \xc4\x8ce\xc5\xa1ki in Slova\xc5\xa1ki republiki, temelji na leksikografskih analizah Klimentovih del.\n_START_SECTION_\n\xc5\xbdivljenje\n_START_PARAGRAPH_\nNatan\xc4\x8den datum Klimentovega rojstva ni znan. Metodu se je najverjetneje pridru\xc5\xbeil kot mlad fant in ga kasneje spremjal na poti v samostan na Olimpu._NEWLINE_Udele\xc5\xbeil se je misije Crila in Metoda v Velikomoravsko. Po Cirilovi smrti je spremljal Metoda na potovanju iz Rima v Panonijo in od tam v Velikomoravsko. Po Metodovi smrti leta 855 sta Kliment in Gorazd vodila borbo proti nem\xc5\xa1ki duhov\xc5\xa1\xc4\x8dini. Nekaj \xc4\x8dasa je pre\xc5\xbeivel v je\xc4\x8di, potem pa je bil izgnan iz Velikomoravske in leta 885 ali 886 skupaj z Naumom Preslavskim, Angelarijem in Gorazdom  pri\xc5\xa1el do meje Bolgarije. Po nekaterih virih je bil Gorazd takrat \xc5\xbee mrtev. Beograjski guverner je begunce poslal v bolgarsko prestolnico Plisko, kjer jih je knez Boris I. zadol\xc5\xbeil za \xc5\xa1olanje bodo\xc4\x8dih duhovnikov v slovanskem jeziku._NEWLINE_V Bolgariji so po spreobrnitvi v kr\xc5\xa1\xc4\x8danstvo leta 865 cerkvene obrede opravljali bizantinski duhovniki v gr\xc5\xa1kem jeziku. Boris I. se je v strahu pred nara\xc5\xa1\xc4\x8dajo\xc4\x8dim bizantinskim vplivom in slabljenjem dr\xc5\xbeave sprejel starocerkvenoslovan\xc5\xa1\xc4\x8dino kot enega od na\xc4\x8dinov za ohranitev politi\xc4\x8dne neodvisnosti in stabilnosti Bolgarije. V ta namen je ustanovil dve literarni akademiji, na katerih se je teologija pou\xc4\x8devala na slovanskem jeziku. Prva je bila ustanovljena v prestolnici Pliski in druga v pokrajini Kutmi\xc4\x8devica v Makedoniji._NEWLINE_Po hagiografiji Teofilakta Ohridskega je Naum ostal v Pliski in organiziral ustanovitev literarne \xc5\xa1ole, Kliment pa je bil zadol\xc5\xbeen za organiziranje pou\xc4\x8devanja teologije bodo\xc4\x8dim duhovnikom v starocerkvenoslovanskem jeziku v  jugozahodnem delu Bolgarskega cesartva.  Kliment je v sedmih letih od leta 886 do 893 v slovanskem jeziku in glagolici  izu\xc4\x8dil pribli\xc5\xbeno 3500 u\xc4\x8dencev. Leta 893 je bil imenovan za \xc5\xa1kofa v (Veliki) Drembici v zahodni Makedoniji. Po smrti leta 916 so ga pokopali v njegovem samostanu svetega Pantelejmona v Ohridu.\n_START_SECTION_\nZapu\xc5\xa1\xc4\x8dina\n_START_PARAGRAPH_\nSveti Kliment Ohridski je bil eden od najbolj plodnih in pomembnih piscev v starocerkvenoslovanskem jeziku. Napisal je \xc5\xbeivljenjepisa sv. Cirila in Metoda in prevedel pesmi, ki so se pele od Velike no\xc4\x8di do Binko\xc5\xa1ti. Zelo verjetno je napisal tudi Sveto slu\xc5\xbebo, \xc5\xbdivljenje sv. Klimenta Rimskega in najstarej\xc5\xa1i obred, posve\xc4\x8den sv. Cirilu in Metodu. Pripisuje se mu tudi avtorstvo cirilice, \xc4\x8deprav je bila cirilica najverjetneje razvita na za\xc4\x8detku 10. stoletja  v Preslavski litararni \xc5\xa1oli._NEWLINE_Po Klimentu Ohidskemu se imenujejo prva bolgarska univerza, ustanovljena v Sofiji leta 1888, Makedonska narodna in univerzitetna knji\xc5\xbenica, ustanovljena 23. novembra 1944 v Skopju, in  Univerza v Bitoli (Republika Makedonija), ustanovljena leta 1979. _NEWLINE_Po Klimentu Ohridskem je dobila ime tudi bolgarska znanstvena postaja na Livingstonovem otoku v Ju\xc5\xbenih \xc5\xa1etlandskih otokih na Antarktiki. _NEWLINE_Novembra 2008 je Makedonska pravoslavna cerkev kot znak dobre volje donirala  Bolgarski pravoslavni cerkvi del Klimentovih relikvij.'